มันฝรั่ง Jaga Pokkuru ขนมยอดฮิตของคนไปเที่ยวญี่ปุ่น
หลายคนที่เคยไปญี่ปุ่นมา คงรู้จักขนมของฝากยอดฮิต ที่แต่ก่อนไม่ว่าใครไปเที่ยว ก็ต้องซื้อติดไม้ติดมือกลับมา 
8 มิ.ย. 2563

มันฝรั่ง Jaga Pokkuru ขนมยอดฮิตของคนไปเที่ยวญี่ปุ่น /โดย ลงทุนแมน
หลายคนที่เคยไปญี่ปุ่นมา
คงรู้จักขนมของฝากยอดฮิต
ที่แต่ก่อนไม่ว่าใครไปเที่ยว ก็ต้องซื้อติดไม้ติดมือกลับมา
ไม่ว่าจะเป็น ช็อกโกแลต Royce
โตเกียว บานาน่า
และอีกสิ่งหนึ่งที่ได้รับความนิยมไม่แพ้กันคือ 
มันฝรั่งซองยี่ห้อ Jaga Pokkuru (จากะป็อกคุรุ)
ขนมมันฝรั่งจากฮอกไกโด ภายใต้แบรนด์ Potato Farm
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
จุดเด่นของมันฝรั่งแบรนด์นี้สามารถทำออกมาได้กรอบ ไม่อมน้ำมันเหมือนมันฝรั่งทอดทั่วไป
โดยวัตุดิบที่ใช้ก็คือมันฝรั่งจาก ฮอกไกโด และ เกลือชนิดพิเศษที่ให้ความเค็มกำลังดี 
จนทำให้ใครหลายๆ คนติดใจ โดยเฉพาะนักท่องเที่ยวที่พากันซื้อกลับไปฝากคนที่บ้าน 
ถึงแม้จะมีราคาอยู่ที่ประมาณกล่องละ 300 บาท ซึ่งเป็นราคาที่ไม่ถูกสำหรับคนไทยก็ตาม
แต่มาวันนี้ ก็คงเป็นเรื่องท้าทายไม่น้อยของมันฝรั่ง Jaga Pokkuru เพราะ
ยอดขายขนมนี้จำนวนมากนั้นมาจากนักท่องเที่ยวต่างชาติ
ซึ่งจากผลกระทบของ โควิด-19 ที่ผ่านมาก็ทำให้เดือนมีนาคมปีนี้ตัวเลขนักท่องเที่ยวลดลงถึง 93% เมื่อเทียบกับปีก่อน เหลือประมาณ 1.9 แสนคน จาก 2.6 ล้านคน 
ทำให้ยอดขายของ สินค้าประเภทของฝากนั้นรายได้หดตัวไปด้วย
และเรื่องนี้ก็ส่งผลให้ยอดขายของ Jaga Pokkuru นั้นลดลงถึง 42% ในช่วง ต้นปีที่ผ่านมา
แล้วใครเป็นเจ้าของ Jaga Pokkuru?
คำตอบนี้ หลายคนคงจะคุ้นเคยกันดี เพราะบริษัทนี้มีเจ้าของคือ Calbee Group ประเทศญี่ปุ่น
หรือเจ้าของขนมข้าวเกรียบกุ้ง Calbee ในบ้านเรานั่นเอง
สำหรับในญี่ปุ่นเอง Calbee ถือเป็นผู้ครองตลาดขนมขบเคี้ยวในประเทศเลยทีเดียว
โดยในปี 2018 มีส่วนแบ่งตลาดอยู่ที่ 54.7%
เรามาดูรายได้ของ Calbee Group กัน 
ปี 2018 รายได้ 73,778 ล้านบาท กำไร 5,754 ล้านบาท
ปี 2019 รายได้ 76,013 ล้านบาท กำไร 5,112 ล้านบาท
แล้ว Calbee จำหน่ายอะไรบ้าง?
นอกจาก ขนมขบเคี้ยวแล้วก็ยังมี สินค้าประเภท ซีเรียลธัญพืช และมีอาหารประเภทอื่นๆ อีก
แต่จุดแข็งที่สุดก็คือ ขนมขบเคี้ยวนั่นเอง โดยคิดเป็น 86% ของรายได้ทั้งหมดในปี 2019
แล้ว Jaga Pokkuru นั้นขายดีแค่ไหนใน Calbee?
จากข้อมูลในปี 2019 Jaga Pokkuru และ Jagabee (แบรนด์ใกล้เคียง) นั้นมียอดขายในประเทศรวมกันประมาณ 3,300 ล้านบาท หรือคิดเป็นประมาณ 6% ของยอดขายขนมขบเคี้ยวในประเทศทั้งหมด
ซึ่งยอดขายส่วนมากนั้นก็ไม่ได้มาจากคนญี่ปุ่น แต่มาจากนักท่องเที่ยวต่างประเทศ
สำหรับ Jaga Pokkuru เองนั้นก็ได้รับผลกระทบหนัก 
ไม่ใช่เพราะว่า รสชาติ หรือ คุณภาพที่ตกลง แต่เป็นเพราะไม่มีใครสามารถไปซื้อได้ 
เช่นเดียวกับของฝากชนิดอื่นๆ
ถึงแม้ว่าช่วงนี้จะขายได้น้อยลง แต่ถ้าถามว่าในอนาคต มีโอกาสได้กลับไปเที่ยวญี่ปุ่นอีก เชื่อว่าใครหลายๆ คนคงจะอยากซื้อกลับมาทานเล่นกันบ้างไม่มากก็น้อย..
ปิดท้ายด้วยข้อมูลที่น่าสนใจ
รู้หรือไม่ ประเทศไทยเป็นหนึ่งในประเทศแรกๆ ของโลกที่ Calbee เข้ามาตีตลาด โดย Calbee ได้เข้ามาในไทยเมื่อปี พ.ศ. 2523
แต่อีกไม่กี่ปีต่อมา ตลาดนี้ก็มีแบรนด์ข้าวเกรียบกุ้งที่เราคุ้นเคยกันดีอีกแบรนด์หนึ่งเกิดขึ้นชื่อว่า ฮานามิ ซึ่งถึงจะมีชื่อญี่ปุ่น แต่แบรนด์ฮานามิกลับมีเจ้าของเป็นคนไทย
ซึ่งนอกจากฮานามิแล้ว บริษัทในเครือสยามร่วมมิตร ยังมีแบรนด์ขนมอื่นอีกเช่น สแน็คแจ๊ค, คอร์นพัฟฟ์, คุกกี้ อาร์เซนอล นั่นเอง..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References